Дукха хан йоццуш Гуьмсерачу йоккхачу библиотеке яхнера со, сайн балха т1ехь цхьацца книгаш хьашт а хилла. Книгийн терхешна т1ехула б1аьрг кхарстийча, Киндаров 1абдуллас язйина «Исповедь чеченца» ц1е йолу кхо книга гира суна. И фамили безам хийтира суна. Масех шо хьалха, тхан нана дуьнен чохь йолуш, цо ч1ог1а хеставора Киндаров Барон. Говза дарбанча волчу Бароне молханаш тодайта, цунна т1елелаш яра тхан нана х1етахь. Баронан амал тайнера тхан нанна. Цуьнан адамалла йийцина ца йолура иза, юха-юха а юьйцуш. «Ванах, тхан нанас вийцинчу Киндаровг1арах вуй-те х1ара книгаш язйинарг?», — аьлла, и кхо книга еша яьхьира ас. Хила а хиллера 1абдулла Киндаров Х1аронан а, Баронан а жимахволу ваша.